Den 77-årige boksepromotor Mogens Palle har tegnet kontrakt med de to tvillingbrødre Kasper og Morten Fruensgaard, som er danske mestre i henholdsvis sværvægt og supersværvægt. Promotoren skriver i en noget kryptisk pressemeddelelse, hvori han omtaler sig selv som "den unge, men ambitiøse promotor", at han har tegnet en treårig kontrakt med de to boksere. - Kasper og Morten Fruensgaard er to høje, flotte og velproportionerede atleter med power i næverne - og begge med solid sportslig amatørkarriere som baggrund for at "gå over", hedder det i meddelelsen sendt på fax fra Mogens Palle. Det har ikke været muligt at få en kommentar fra promotoren selv, men hans datter Bettina Palle bekræfter, at aftalen er god nok. Hun understreger samtidig, at hun ikke har noget at gøre med kontrakterne, og derfor vil hun ikke kommentere aftalerne. Kasper og Morten Fruensgaard var amatører indtil maj, da de tegnede en kontrakt med promotoren Robert Larsen. Hvad der er blevet af den kontrakt, melder Mogens Palle ikke noget om. Tvillingbrødrene trænede tidligere på året med WBO-verdensmesteren Wladimir Klitschko. Mogens Palle har planer om, at de to boksere skal træne hos amerikaneren Virgil Hill, som har et træningscenter i New York. - Virgil Hill er en særdeles god bekendt af dansk professionel boksning. Han var engageret som træner for Brian Nielsen i forbindelse med hans kamp mod Mike Tyson i Parken 13. oktober 2001, hedder det i pressemeddelelsen.

Referat:
Boksepromotoren Mogens Palle har tegnet kontrakt med tvillingbrødrene Kasper og Morten Fruensgaard.